***A galega da moeda*** é unha pintura barroca de Bartolomé Esteban Murillo ou, máis probablemente, de autoría anónima atribuíble a un seguidor seu. O cadro consérvase no Museo do Prado de Madrid.

Descrición
----------

Trátase dun óleo sobre lenzo pintado cara a mediados do século XVII, presumiblemente entre 1645 e 1659, cunhas medidas de 63 x 43 cm.

A pintura presenta a figura dunha rapaza de medio corpo e inclinada, coa cabeza cuberta por un pano branco, que olla cara ao espectador cun sorriso, como ofrecéndolle unha moeda que leva na súa man dereita. A imaxe está iluminada intensamente por unha luz proveniente do lateral esquerdo.

A técnica é suave e delicada, cunha grande atención ao detalle tanto na roupa como na expresión facial da rapaza. O artista utilizou unha paleta de cores suaves e cálidas, que acentúan a beleza natural da modelo.

Algúns autores, como Jonathan Brown, atribúenlle a esta obra e a outras pinturas costumistas de Murillo un certo contido erótico, e mesmo se chegou a identificar o tema d'*A galega da moeda* co d'*A cortesá*, de Jacob Adriaensz (1608-1651), no que se amosa unha rapaza cos peitos descubertos amosando unha moeda, como indicativo do prezo dos seus servizos. Con todo, o estudoso da obra de Murillo e a súa época Enrique Valdivieso nega tal interprteación.

O cadro pertence aos fondos do Museo do Prado, de Madrid, aínda que non se amosa na súa exposición permanente. O mesmo museo alberga tamén unha copia litográfica d'*A galega da moeda* creada por Enrique Blanco entre 1826 e 1837, coa intención de ilustrar o terceiro volume da *Colección litográfica de cuadros del rey de España el señor don Fernando VII*, aínda que finalmente non formou parte dela.

Autoría
-------

Anteriormente este cadro foi adquirido como obra de Bartolomé Esteban Murillo por Isabel de Farnesio, e nos inventarios posteriores a súa atribución alternou entre Murillo e un autor anónimo.

Algúns autores sosteñen que foi pintado polo propio Murillo na década de 1670, durante a súa estadía en Madrid. Angulo Íñiguez suxire, pola contra, unha probable autoría francesa ou italiana. Pola súa banda, Valdivieso, no seu estudo sobre os discípulos e os seguidores de Murillo, adscribe a autoría da obra a este grupo de pintores, que cultivaron unha pintura de xénero.

Notas
-----

1. 1 2 3 4  "La gallega de la moneda". *Museo del Prado (Museodelprado.es)*.
2. 1 2  "La Chica con una Moneda (Niña de Galicia)". *Kuadros.com*
3. ↑  Brown, J. (1982). "Murillo, pintor de temas eróticos. Una faceta inadvertida de su obra". En *Goya. Revista de Arte*. Nº 169-171. Páxinas 35-43
4. ↑  "*Cortesã*. Museu Nacional de Arte Antiga". *Matriznet.dgpc.pt*
5. 1 2  Valdivieso, E. (2002).
6. 1 2  Pastoriza, F. R. (2017).
7. ↑  "*La gallega de la moneda*. 1826-1837. Aguatinta litográfica". *Museo del Prado (Museodelprado.es)*.
8. 1 2  Orihuela, M. (1996). Páxina 100.
9. ↑  Angulo Íñiguez, D. (1981). Vol. II. Páxina 557.
10. ↑  Valdivieso, E. (2018). Páxinas 386-387.

Véxase tamén
------------

### Bibliografía

* Angulo Íñiguez, D. (1981). *Murillo*. Espasa-Calpe, Madrid, 1981. ISBN 84-239-4280-5
* Gaya Nuño, J. A. (1978). *La obra pictórica completa de Murillo*. Noguer, Barcelona.
* Orihuela, M. (1996). *Pintores del reinado de Carlos II.* Fundación Vidal Kutxa, Vitoria. ISBN 9788460620792
* Pastoriza, F. R. (2017). "La misteriosa gallega de Murillo". En *Faro de Vigo*. 3 de decembro.
* Valdivieso, E. (2002). "A propósito de las interpretaciones eróticas en pinturas de Murillo de asunto popular". En *Archivo Español de Arte*. LXXV. 300. Páxinas 353-359.
* Valdivieso, E. (2018). *La Escuela de Murillo: Aportaciones al conocimiento de sus discípulos y seguidores*. Universidad de Sevilla / Ayuntamiento de Sevilla.

### Outros artigos

* Bartolomé Esteban Murillo
* Pintura barroca de españa

### Ligazóns externas

* Vídeo: +ARTE+ Murillo. La gallega de la moneda (~1645-50). En detalles